CELEX: 32020R2191
Language: da
Date: 2020-11-20 00:00:00
Title: Kommissionens delegerede forordning (EU) 2020/2191 af 20. november 2020 om ændring af delegeret forordning (EU) 2015/2446 for så vidt angår frister for indgivelse af summariske indpassageangivelser og angivelser forud for afgang i forbindelse med søtransport fra og til Det Forenede Kongerige Storbritannien og Nordirland samt Kanaløerne og Isle of Man

23.12.2020   
               
               
                  DA
               
               
                  Den Europæiske Unions Tidende
               
               
                  L 434/8
               
            
         KOMMISSIONENS DELEGEREDE FORORDNING (EU) 2020/2191
         af 20. november 2020
         om ændring af delegeret forordning (EU) 2015/2446 for så vidt angår frister for indgivelse af summariske indpassageangivelser og angivelser forud for afgang i forbindelse med søtransport fra og til Det Forenede Kongerige Storbritannien og Nordirland samt Kanaløerne og Isle of Man
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (1), særlig artikel 126 og 127, stk. 1,
         under henvisning til protokollen om Irland/Nordirland, der er knyttet som bilag til aftalen, særlig artikel 5, stk. 3 og 4, og artikel 13, stk. 1,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (2), særlig artikel 131, litra b), og artikel 265, litra a), og
         ud fra følgende betragtninger:
         
                     (1)
                  
                  
                     Den 29. marts 2017 meddelte Det Forenede Kongerige sin beslutning om at udtræde af Unionen i henhold til artikel 50 i Traktaten om Den Europæiske Union.
                  
               
                     (2)
                  
                  
                     Den 1. februar 2020 udtrådte Det Forenede Kongerige af Den Europæiske Union og Det Europæiske Atomenergifællesskab. I henhold til artikel 126 og 127 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (»udtrædelsesaftalen«) finder EU-retten anvendelse på og i Det Forenede Kongerige i en overgangsperiode, der udløber frem til den 31. december 2020 (»overgangsperioden«).
                  
               
                     (3)
                  
                  
                     I henhold til udtrædelsesaftalens artikel 185 og artikel 5, stk. 3, i protokollen om Irland/Nordirland finder toldlovgivningen som defineret i artikel 5, nr. 2), i forordning (EU) nr. 952/2013 anvendelse på og i Det Forenede Kongerige for så vidt angår Nordirland (bortset fra Det Forenede Kongeriges territorialfarvande) efter overgangsperiodens udløb. Desuden finder forordning (EU) nr. 952/2013 anvendelse på og i Det Forenede Kongerige for så vidt angår Nordirland, jf. artikel 5, stk. 4, og punkt 1 i bilag 2 til nævnte protokol. Henvisninger i denne forordning til Det Forenede Kongerige Storbritannien og Nordirland bør derfor ikke omfatte havne beliggende i Nordirland.
                  
               
                     (4)
                  
                  
                     Efter overgangsperiodens udløb skal varer, der ankommer til Unionens toldområde fra Det Forenede Kongerige, være omfattet af en summarisk indpassageangivelse, og varer, der forlader Unionens toldområde til et bestemmelsessted i Det Forenede Kongerige, bortset fra Nordirland, skal være omfattet af en angivelse forud for afgang. Disse angivelser skal indgives inden for en frist, der giver medlemsstaternes og for så vidt angår Nordirland Det Forenede Kongeriges toldmyndigheder tilstrækkelig tid til at udføre passende risikoanalyse af sikkerheds- og sikringshensyn forud for henholdsvis varernes ankomst og varernes afgang, uden at det medfører betydelige forstyrrelser af de økonomiske operatørers logistiske strømme og processer.
                  
               
                     (5)
                  
                  
                     I øjeblikket er der i overensstemmelse med Kommissionens delegerede forordning (EU) 2015/2446 (3) fastsat specifikke frister for indgivelsen af summariske indpassageangivelser og angivelser forud for afgang for transport af gods mellem Unionens toldområde og alle havne ved Nordsøen. Efter overgangsperiodens udløb bør de samme frister finde anvendelse på varer, der transporteres til søs til eller fra havne i Det Forenede Kongerige, som ikke er beliggende ved Nordsøen. Anvendelsen af de frister, der er fastsat for havne ved Nordsøen, bør derfor gælde for alle havne i Det Forenede Kongerige og Nordirland samt Kanaløerne og Isle of Man, i de tilfælde hvor en summarisk indpassageangivelse eller en angivelse forud for afgang er nødvendig.
                  
               
                     (6)
                  
                  
                     Denne forordning bør træde i kraft så hurtigt som muligt og finde anvendelse fra den 1. januar 2021 for at sikre en problemfri daglig drift for toldmyndigheder og økonomiske operatører i de berørte medlemsstater efter overgangsperiodens udløb —
                  
               VEDTAGET DENNE FORORDNING:
         
            Artikel 1
            I delegeret forordning (EU) 2015/2446 foretages følgende ændringer:
            
                        1)
                     
                     
                        I artikel 105, litra c), tilføjes følgende nr.:
                        
                                    »vi)
                                 
                                 
                                    havne i Det Forenede Kongerige Storbritannien og Nordirland, bortset fra havne beliggende i Nordirland, samt Kanaløerne og Isle of Man«.
                                 
                              
                  
                        2)
                     
                     
                        I artikel 244, stk. 1, litra a), affattes nr. ii) således:
                        
                                    »ii)
                                 
                                 
                                    for transport af containergods mellem Unionens toldområde og Grønland, Færøerne, Island eller havne ved Østersøen, Nordsøen, Sortehavet eller Middelhavet, alle havne i Marokko og havne i Det Forenede Kongerige Storbritannien og Nordirland, bortset fra havne beliggende i Nordirland, samt Kanaløerne og Isle of Man: senest to timer inden afgang fra en havn i Unionens toldområde«.
                                 
                              
                  
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 1. januar 2021.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 20. november 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 29 af 31.1.2020, s. 7.
         
            (2)  EUT L 269 af 10.10.2013, s. 1.
         
            (3)  Kommissionens delegerede forordning (EU) 2015/2446 af 28. juli 2015 til supplering af Europa-Parlamentets og Rådets forordning (EU) nr. 952/2013 med nærmere regler angående visse bestemmelser i EU-toldkodeksen (EUT L 343 af 29.12.2015, s. 1).